
                                                 PARLAMENTUL ROMÂNIEI

                                                  CAMERA DEPUTAŢILOR
	             COMISIA JURIDICĂ, 
  DE DISCIPLINĂ ŞI IMUNITĂŢI                           
	                              Bucureşti 25.11.2011      

                                Pl.x 636/2011                    

	
	


                                                                 AVIZ
asupra propunerii legislative pentru completarea art.58 din Ordonanţa de urgenţă a Guvernului nr.50/2010 privind contractele de credit pentru consumatori
        În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea art.58 din Ordonanţa de urgenţă a Guvernului nr.50/2010 privind contractele de credit pentru consumatori, trimisă cu adresa Pl.x 636 din 16 noiembrie 2011 şi înregistrată cu nr. 31/1092 din 17 noiembrie 2011.
        Conform dispoziţiilor art.75 alin.(1) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

       Senatul a respins iniţiativa legislativă în şedinţa din 9 noiembrie 2011.
       Iniţiatorii propun completarea art. 58 din Ordonanţa de urgenţă a Guvernului nr. 50/2010 privind contractele de credit pentru consumatori, cu modificările şi completările ulterioare, cu un nou alineat, alin.(3), care are următorul conţinut: „Prevederile alin. (1) nu se aplică în cazul contractelor de leasing prin care sunt achiziţionate autovehicule, calculatoare şi electrocasnice noi. In cazul în care este returnat produsul, va fi plătită o despăgubire de 10% din valoarea de catalog a acestuia. "
           Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr. 586 din 24 mai 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru completarea art.58 din Ordonanţa de urgenţă a Guvernului nr.50/2010 privind contractele de credit pentru consumatori, întrucât soluţia propusă de iniţiatori, conform căreia prevederile alin. (1) ale art. 58 „nu se aplică în cazul contractelor de leasing prin care sunt achiziţionate autovehicule, calculatoare şi electrocasnice noi” este deja reglementată în teza a doua a art. 58 alin. (1). În ceea ce priveşte propunerea de plată a unei despăgubiri de 10% din valoarea de catalog a produsului în cazul returnării acestuia, precizăm faptul că, în conformitate cu art. 14 alin. (3) lit. b) teza finală din Directiva 2008/48/CE a Parlamentului European şi a Consiliului din 23 aprilie 2008 privind contractele de credit pentru consumatori şi de abrogare a Directivei 87/102/CEE a Consiliului, transpus prin art. 60 din Ordonanţa de urgenţă a Guvernului nr. 50/2010, „ (...) creditorul nu este îndreptăţit la nicio altă compensaţie din partea consumatorului în cazul retragerii, cu excepţia compensaţiei pentru orice taxe nerambursabile plătite de către creditor administraţiei publice. "
           În raport cu obiectul şi conţinutul reglementării, propunerea legislativă face parte din categoria legilor ordinare.      
           PREŞEDINTE,                                                                                SECRETAR,
                  Daniel BUDA                                                                        Gabriel ANDRONACHE
Consilier, Ciprian Bucur

